Karolus, Dei gratia Francorum et Navarre rex, notum facimus universis, tam presentibus quam futuris, nos infrascriptas vidisse litteras, formam que sequitur continentes: In nomine sanctæ et individuæ Trinitatis, ego Philippus gratia Dei Francorum rex, cum status sacræ religionis quam maxime fulciatur multimodis bonorum studiis, magis tamen augmentari creditur sacrorum constructione locorum, ubi semper Deum exorent vota fidelium, unde remunerationis præmium apud Deum habet repositum quisquis sacra loca vel edificaverit vel terrenis opibus ditaverit. Innotescat igitur solertiæ omnium, tam præsentium quam futurorum, quod quidam miles noster, nomine Vualerannus, nostram adiit presentiam, una cum fratribus suis Vualtero archidiacono et Hugone, necnon Balduino atque Rainoldo, petens ut abbatiolam quam constructam in memoria Sancti Christofori martyris tenebat de beneficio Sancti Petri Belvacensis ecclesiæ, ejusdem ecclesiæ Gausberto antistite, cum consensu clericorum suorum et militum, nostra manu firmam faceremus. Ita ut nemo deinceps fratres ibidem Deo regulariter servientes vel locum ipsum inquietare audeat vel consuetudinem aliquam exigere, sed perpetualiter absque aliqua inquietudine vel contradictione sub nomine immunitatis permaneat. Dedit autem supradictus miles ipsi ecclesiæ de rebus suæ proprietatis, ipsam scilicet villam nomine Hermene, ubi ea ecclesia sita est, et omnes consuetudines quæ sibi in eadem villa debebantur, et hospites et servos et ancillas et clausos vinearum et terras arabiles et prata, silvam quoque eidem villæ adjacentem, et milites de eadem villa beneficia tenentes, villam similiter nuncupatam Florinas cum omnibus ad eam pertinentibus. In villa quoque Pomponiensi, partem altaris sancti Petri ecclesiæ quæ dicitur Cella, cum sua decima et cum censu viginti trium solidorum, et servos et ancillas sui juris, clausos quoque vinearum et terram arabilem et prata et adjacentem silvam juxta suburbium Clarimontis. In villa quæ dicitur Rosolum, unum clausum vinearum. Item in pago Belvacensi, in villa quæ vocatur Reus, tres arpennos vinearum et dimidium. In villa quæ vocatur Pontis, ancillam quamdam, nomine Richildem, cum infantibus suis. In civitate vero Silvanectensi clausum unum vinearum et unum furnum. In villa etiam Amimacensi unum hospitem et terram arabilem. In territorio vero Meldensi villam quæ vocatur Sineverie, omne hoc quod Valterus pater suus ibi in proprio jure tenuerat. Dono etiam, ego ipse cum matre mea, censum vinearum et de denariis et de vino quas habet predicta ecclesia in villa quæ dicitur Reus, ob remedium patris nostri Henrici regis. Item, in territorio Silvanectensi, predictus Vualerannus dedit eidem abbatiæ duas partes de decima ejusdem ecclesiæ Sancti Christofori, quam sub manu firma tenebat de canonicis Sanctæ Mariæ Silvanectensis ecclesiæ, annuente feodando episcopo cum clericis ad quos ipsa decima pertinebat. Ut igitur hæc omnia inconvulsa et imperpetuum rata permanerent, petentibus supradictis fratribus, Gualeranno scilicet et aliis fratribus, manu nostra subterfirmavimus et principibus nostris firmanda tradidimus. Si quis vero, quod absit, hoc præceptum violare præsumpserit, centum libras auri coactus regis fisco reddat. Actum Compendio, anno incarnationis Domini nostri Jesu Christi, millesimo sexagesimo primo indictione decima quarta, regnante Philippo rege, anno primo, datum pridie kalendas maii. Balduinus cancellarius scripsit. Nos igitur, prioris dicti loci Sancti Christofori in Hallata devotis precibus inclinati, suprascriptas litteras, quasi jam nimia vetustate consumptas, duximus innovandas, nolentes quod, ex innovatione hujusmodi, novum jus dicto prioratui acquiratur, sed antiquum per innovationem hujusmodi conservetur illesum. Quod ut firmum et stabile permaneat in futurum, presentibus literis nostrum fecimus apponi sigillum. Datum apud Sanctum Christoforum in Hallata, anno Domini millesimo trecentesimo vicesimo sexto, mense junii.